

**Slobodan Vukanović**

**UZDRŽITE SE,**

**NE JEBITE POLITIČARE**

Politika je pustinja karaktera

Teleskop Dizni laži

U žabljoj bari okrečeni puk

Probudi se u okrečenog princa

Hor puka je teatar retardiranih

Političari su kurve

Njih ne treba jebat

Kad se političari jebu

Puno je Titanika

Ako zatrudne

Rodiće se potop

Neće pomoći ni Nojeva barka

Uzdržite se

Ne jebite političare

U ime opstanka

**ČOVJEK TOČAK**

Na brdu traži put

Izgubljeni putnik

Bez krila

Bez čamca

U jezeru troglavi zmaj

Umjesto slamke

Graditelj mostova dade mu strpljenje

Umjesto pera

Čuvar orlova dade mu mudrost

Umjesto snage

Čitač snova podari mu maštu

Postade putnik

Čovjek balon

Čovjek kugla

Čovjek točak

Gleda se u ogledalu

Čita tajne

Mjeri vrijeme

Sada je Spavač Kamen kuće

Dozivač na brdu Tri Smokve

Zaštitnik Kod Vilinog Konjica

Čuvar tajne Princeze riba

Postao je putokaz za izgubljene

**MONOLOG TRAGAČA**

Majstori skrivaju Iluziju

Izgubljeni stvaraju Istoriju Mogućnosti

Iluzija u nastavcima zida Nadu

Epitaf je Tačka Mudrosti samom sebi

Pronalazač Tačke postaje Čuvar

Biografija je lift pokretni

Ili je „ u kvaru“

Na čudnom smo brodu

Zvanom Smisao Života

Pješačimo plivamo letimo

Vrijeme nam je odredilo

Doba Odlaska

Doba Patnje

Doba Hrabrosti

Sagradili smo Zid Sklonište

Preoblačimo Oholost Gnjev Neodlučnost

Preoblačimo Mane i Vrline

Ples završavamo kombinacijama Opravdanja i Kolebanja

Veliki igrač na žici zavisi od sitnica

Male stvari dobijaju glavne uloge

Mrav je preskočio kita

Tragač je pronašao Tačku

I trougao može biti lopta

Srećno smo kada postanemo Most i Prozor

Što duže tražimo Ključ

Izrasta u Damoklov cvijet

Ako ga previše mirišemo otrovaćemo se

Ako ga uberemo posjećemo se

Mogućnost je brvno izmedju dvije obale

Tragač je pronašao Most i Prozor

i... nije se vratio

**BRAVA JE VRIJEME A KLJUČ TI SI**

Brava je vrijeme a ključ ti si,

šta očekuješ i kakvo stanje,

i šta iznad tebe visi

istinu si zamijenio za vjerovanje.

Siješ li tamu

očekuj đavola u tikvi .

Ne opravdavaj manu ,

na žetvu se navikni.

Neka ti blaženost bude kompas,

ne traži uvijek zlatno runo,

kada se daviš sam potraži spas,

ne traži zasluge , to je već puno.

Nada je trava koja živi u priči,

čime da je zalijemo da preživi,

sve nam to na nešto liči,

kao dan sunčani, kao dan sivi.

Brava je vrijeme a ključ ti si,

pogledaj šta iznad tebe visi.

Nada je trava koja živi u priči,

sve nam to na nešto liči.

**KO GURA UZBRDO, VIŠE VIDI NIZBRDO**

Kamen nizbrdo

Sizif uzbrdo

Nikako da se dogovore

Ispravlja kamen Sizifa

Ispravlja kamen nepravdu

Istorija ispravlja kamen

Ko gura uzbrdo

Više će viđet nizbrdo

Kamen ne vjeruje Sizifu

Neće s ramena

Neće u vis ni u dalj

Tvrdoglavo još gura

Snijeg ga zaledi

Sunce ga otopi

Ne vidiš ga a on gura

Zaludnji zabavlja naivne

Dvorska luda na dvorcu civilizacije

Inate se kamen i Sizif

Kamen nizbrdo

Sizif uzbrdo

Nikako da se dogovore

**KONTEJNER**

Punimo ga našim hirovima

Našim frustracijama

Mrvicama zlobe

Našim kuvarskim

I ostalim korisnim i bezkorisnim receptima

Ponekad zabrekne

Vrišti ključa smrdi

On je naš spas

Naš čistilac

Istresemo se

Fizički i duhovno

On je naše opravdanje

Pred sobom i svijetom

Koncertna je dvorana naših uspona i padova

Izložba montaža i kolaža

Enciklopedija duha i duše

Skladište kostima i maski

***POSLEDNJI PUTNIK***

*(Legenda o Čovjeku)*

Mjerili su ga milimikronom

Mjerili su ga metrom

Mjerili su ga kilometrom

A onda svjetlosnom godinom

Bio je puž

Bio je gazela

Bio je svjetlost

Putnik od mikrooorganizama

Putnik od krvi

Putnik od platine

Moć ga odvede u legendu

Otišao je putnik Zvjezdočitač

Otišao je putnik Čovjek Kometa

Nasta prasak Čovjeka Čipa

Od Čovjeka Čipa nasta Omotač

Gleda nas očima dijamanta

I srcem platine

Ostade bez zavičaja

Čovjek Zvjezdočitač

Čovjek Čip

Čovjek Prasak

Postade vječiti putnik

Svijetli hiljadu svjetlosnih godina

Svi mu se dive

Legenda je moćna a tužna

Bio je puž

Bio je gazela

Bio je svjetlost

Krv ima rok upotrebe i trajanja

Platina je put za vječnost

**DVA NA MOSTU**

Pobjednik je ko iz kamena oživi srce

A kamen bude biće

Ko duže baci slavljen je

Ko oživi kamen živjeće

Čovjek i čovjek

Dva su bika na brvnu

Dva na mostu

Jedan ispod mosta

Slavljen je

Ko oživi srce u kamenu

**MAŠINA ZA PRANJE VEŠA**

Rulja talasa, pjeni, nosi.

Ulica je Teror Glasova.

Glasovi crtaju omče.

Ruše staro, trulo, smrdljivo.

Govornici prijete Prstom Istorije.

Novo juri Staro.

Poplava odnosi.

U vrtlogu se dave i najbolji plivači.

Dugomisleći obilježeni Sumnjom.

Traže mišju rupu.

Zaglavili se,

Ni da uđu ni da izađu.

Trkomisleći čekaju.

Horda priprema kavez.

Mole se Dugomisleći Razumu i Strpljenju.

Glasovi crtaju omče.

Jesmo li čuli i vidjeli ?

Magla nam pojela pamćenje.

Nijesmo Dugovidi.

Dugo smo skočili a još duže se vratili nazad.

Ko nije putovao došao je.

Ko je trčao još trči.

Mi brojimo dane.

Oni datume i znakove svih pobuna i religija.

Jedan klik desno- Dugmoglavi djeluju.

Ni u parku nema odmora.

Bronzani konjanik digao sablju.

Dugomisleći zatvara knjigu.

Iz knjige izlazi sunce.

Novi Stare u kaveze.

Dreseri zamijenili mjesta.

Politika počinje Istorijom.

Završava matematikom.

Godinama i brojevima učesnika.

I dok bezazleno šetate ulicom,

Neko već razmišlja o brojkama,

I istorijskim trenucima.

A onda...sve po starom...

Istorija je mašina za pranje veša.

PR

DIOGEN pro kultura

http://www.diogenpro.com